Nuwe wetgewing op pad teen plastiekafvalBarbara Creecy. (Foto: ANA) Nuwe wetgewing is op pad teen die enkelgebruik van plastiek, het die minister van omgewingsake, bosbou en visserye, Barbara Creecy, in die parlement aangekondig. Sy is in ’n skriftelike parlementêre vraag deur Annerie Weber, DA-LP, gevra of sy beplan om nuwe wetgewing in te stel teen die enkelgebruik van plastiek en, indien wel, wanneer sy dit gaan doen. Creecy het geantwoord dat die Omgewingsbewaringswet van 1998 die enkelgebruik van plastiek reguleer, terwyl die kwessie van plastiekafval onder die Nasionale Omgewingswet aangaande Afvalbeheer van 2008 ressorteer. “Dit is ’n feit dat die beheer van plastiekafval wêreldwyd en in ons eie land nie op standaard is nie. Dit is daarom belangrik dat ons daadwerklik moet optree om ons oseane te bewaar,” het die minister gesê. Sy het daarop gewys dat navorsing deur die Wêreld Ekonomiese Forum en die Ellen McArthur-stigting bevind het daar kan teen 2050 meer plastiek as vis in die see wees as huidige tendense nie stopgesit word nie. Daarom het die departement van omgewingsake, bosbou en visserye met ’n proses begin om te bepaal of Suid-Afrika se regulering van plastiekafval voldoende is. Verteenwoordigers van die kleinhandelsektor, farmaseutiese vervaardigers en grimeermaatskappye word by die proses betrek, asook die papier- en verpakkingsbedryf. Creecy het onderneem dat die proses teen Maart aanstaande jaar afgehandel sal wees en dat nuwe wetgewing daarna sal volg.